b"\n_START_ARTICLE_\nRien Poortvliet\n_START_SECTION_\nBiografia\n_START_PARAGRAPH_\nMalgrat la seva prol\xc3\xadfica carrera art\xc3\xadstica posterior, l'estudi de les arts no va ser una opci\xc3\xb3 per a Poortvliet, el qual es va trobar amb l'oposici\xc3\xb3 dels seus pares, d'una religiositat estricta, a la idea que el seu fill gran an\xc3\xa9s a estudiar a una acad\xc3\xa8mia de belles arts. Despr\xc3\xa9s d'acabar els seus estudis d'educaci\xc3\xb3 prim\xc3\xa0ria, va comen\xc3\xa7ar a treballar en una ag\xc3\xa8ncia de publicitat. _NEWLINE_A part de treballar per a diverses ag\xc3\xa8ncies i editorials, va ser l'encarregat d'il\xc2\xb7lustrar diversos llibres d'autors com Jaap ter Haar, Leonard Roggeveen i Godfried Bomans. A la fi dels anys 60 va comen\xc3\xa7ar a treballar per lliure i va comen\xc3\xa7ar a il\xc2\xb7lustrar les seves pr\xc3\xb2pies hist\xc3\xb2ries mitjan\xc3\xa7ant l'\xc3\xbas d'aquarel\xc2\xb7les i basant-se en la seva experi\xc3\xa8ncia com a ca\xc3\xa7ador. _NEWLINE_Durant anys, els seus treballs van ser publicats per l'editorial Van Holkema & Warendorf on va col\xc2\xb7laborar amb Wil Huygen en Leven en werken van de Kabouter, llibre que va ser tradu\xc3\xaft a diversos idiomes, que es va continuar amb altres t\xc3\xadtols (El m\xc3\xb3n dels gnoms (Madrid, Montena, 1988), La crida dels gnoms (Barcelona, Destino, 1987)), i que va ser portat a la televisi\xc3\xb3 mitjan\xc3\xa7ant dues s\xc3\xa8ries d'animaci\xc3\xb3 als anys 80._NEWLINE_El 15 de setembre de 1995 va morir a Soest a causa d'un c\xc3\xa0ncer ossi. Va estar casat amb Corrie Bouman, amb la qual va tenir dos fills."